कानपुर में बाजार में आग लगी, लाखों का नुकसान  
कानपुर के एक व्यस्त इलाके में स्थित बाजार में आग लग जाने से लगभग 15 दुकानों में रखा लाखों का सामान जलकर खाक हो गया।
उत्तर प्रदेश के कानपुर जिले के एक व्यस्त इलाके में स्थित बाजार में सोमवार को आग लग जाने से लगभग 15 दुकानों में रखे गए लाखों के सामान जलकर खाक हो गए जबकि इस हादसे में चार लोग मामूली रूप से झुलस गए।  पुलिस के मुताबिक बाबूपुरवा इलाके में स्थित बाजार की एक दुकान में सोमवार तड़के अचानक शार्ट-सर्किट होने से आग लग गई। देखते ही देखते आग पूरे बाजार में फैल गई। जिन दुकानों में आग लगी उनमें कपड़ा, सीमेंट, मेडिकल स्टोर और परचून की दुकानें शामिल हैं।  स्थानीय थाना प्रभारी केएस सरोज ने बताया कि आग काफी गम्भीर हो गई थी। सूचना के बाद मौके पर पहुंची दमकल की गाड़ियों ने जल्द ही आग पर काबू पा लिया नहीं तो आग के पड़ोस के रिहायशी मकानों तक फैलने का खतरा पैदा हो गया था।  पुलिस के मुताबिक स्थानीय लोगों ने आग को बुझाने की कोशशि की जिसमें चार लोग झुलस गए हालांकि किसी की हालत गम्भीर नहीं है।  सरोज ने कहा कि फिलहाल वास्तविक नुकसान का आकलन नहीं हो पाया है, लेकिन प्रथम दृष्ट्या आग से करीब 30 से 35 लाख रुपये की सम्पत्ति के नुकसान होने का अनुमान है।